

LĒMUMS

Ādažos, Ādažu novadā

2024. gada 25. aprīlī **Nr.** **164**

**Par projekta pieteikuma “Infrastruktūras uzlabošana uzņēmējdarbības attīstībai Ādažos” sagatavošanu**

2024. gada 16. janvārī tika pieņemti Ministru kabineta noteikumi Nr. 55 “Eiropas Savienības kohēzijas politikas programmas 2021.–2027. gadam 5.1.1. specifiskā atbalsta mērķa “Vietējās teritorijas integrētās sociālās, ekonomiskās un vides attīstības un kultūras mantojuma, tūrisma un drošības veicināšana pilsētu funkcionālajās teritorijās” 5.1.1.1. pasākuma “Infrastruktūra uzņēmējdarbības atbalstam” (turpmāk – Pasākums) īstenošanas noteikumi” (turpmāk – Noteikumi).

Saskaņā ar Noteikumu 6. punktu, Pasākuma mērķis ir attīstīt uzņēmējdarbības publisko infrastruktūru un palielināt privāto investīciju apjomu pilsētu funkcionālajās teritorijās, veicot ieguldījumus uzņēmējdarbības attīstībai atbilstoši pašvaldību attīstības programmām.

Saskaņā ar Noteikumu III. nodaļu, Ādažu novada pašvaldība var pretendēt uz Eiropas Savienības fondu līdzekļiem Pasākuma pirmās atlases kārtas iesniegumu atlasē, kuras ietvaros projektu iesniegšanas termiņš ir 31. decembris, kā arī trešās kārtas ietvaros, kuras uzsaukums plānots līdz 2026. gadam.

Lai varētu iesniegt projektu, nepieciešams izstrādāt veicamo infrastruktūras uzlabošanas darbu tehnisko projektu (turpmāk – TP), kā arī Izmaksu un ieguvumu analīzi (turpmāk – IIA), kas būs jāiekļauj projekta pieteikumā.

Ādažu novada industriālās un rūpnieciskās apbūves teritorijas atrodas Ādažos (Jaunkūlu un Veckūlu ielām pieguļošajos nekustamajos īpašumos), Muižas ielai pieguļošajos nekustamajos īpašumos, kā arī Eimuros (Ādažu pag.) un Mežgarciemā (Carnikavas pag.). Iepriekšējos gados pašvaldība īstenoja un turpina īstenot trīs projektus uzņēmējdarbības vides attīstībai Muižas ielas, Eimuru un Mežgarciema teritorijās.

Pasākuma ietvaros pašvaldība plāno pieteikt projektu “Infrastruktūras uzlabošana uzņēmējdarbības attīstībai Ādažos” (turpmāk – Projekts), kas plānots 3 kārtās:

* 1.kārtā – Jaunkūlu ielas no Rīgas ielas (600 m) pārbūve un piegulošās teritorijas labiekārtojums (plānotās kopējās izmaksas 1 046 960 *euro*);
* 2.kārtā – Jaunkūlu ielas pārbūve līdz Plostnieku ielai (200 m) un piegulošās teritorijas labiekārtojums (plānotās kopējās izmaksas 365 685 *euro*);
* 3.kārtā – Veckūlu ceļa posma (150 m) pārbūve un piegulošās teritorijas labiekārtojums (plānotās kopējās izmaksas 255 478 *euro*).

Projekta ietvaros plānots veikt ceļu satiksmes infrastruktūras attīstīšanu, teritorijas labiekārtošanu un kanalizācijas tīklu attīstību, t.sk.:

1. Jaunkūlu ielas (visā garumā) un Veckūlu ielas (posma) braucamās daļas asfaltbetona ceļa seguma rekonstrukciju un asfaltbetona seguma izbūvi;
2. gājēju–veloceliņa un apgaismojuma izbūvi Jaunkūlu ielā (no Rīgas ielas līdz Plostnieku ielai) un Veckūlu ielas sākumposmā (150 m);
3. kanalizācijas izbūvi pa Jaunkūlu ielu (līdz Plostnieku ielai (400 m)), ar pieslēgumu esošajai sūkņu stacijai.

Pasākuma ietvaros sasniedzamie rādītāji ir:

1. komersanti, kuri gūst labumu no attīstītās publiskās infrastruktūras;
2. darba algu fonda pieaugums piekritīgos privātos komercuzņēmumos;
3. privātās nefinanšu investīcijas nemateriālajos ieguldījumos un pamatlīdzekļos.

Ņemot vērā Pasākuma katrai kārtai paredzēto finansējumu, Pasākuma ietvaros pašvaldības ieskatā ir lietderīgi 2024. gadā iesniegt Projekta 1. kārtu un līdz 2026. gadam – 2. un 3. kārtu.

Izstrādājot Projekta pieteikumu, ar lielākajiem uzņēmumiem (SIA “Orkla Latvija” (“Ādažu Čipši”), SIA “Berlat Grupa” un SIA “KNK MEFAB”) paredzēts noslēgt sadarbības līgumus atbilstoši Noteikumu 30. punktam, iekļaujot papildu noteikumu, ka Projekta ietvaros izveidotā infrastruktūra ir nepieciešama komersanta attīstībai, un komersanta apņemšanos nodrošināt viena vai vairāku Noteikumu 9. punktā noteikto kritēriju izpildi apmērā, kāds nepieciešams Projekta sekmīgai izpildei.

Pasākuma īstenošanai Rīgas plānošanas reģionam pirmajā konkursa kārtā kopā paredzēts ERAF finansējums 3 913 434 *euro* un nacionālais līdzfinansējums (pašvaldību vai privātais) ne mazāk kā 690 606 *euro*. Viena projekta iesnieguma minimālais kopējo attiecināmo izmaksu apmērs ir no 200 000 *euro* līdz 5 000 000 *euro*.

Projektā plānotās būvdarbu izmaksas ir 1 668 123 *euro* (ar PVN) (t.sk., 1. kārtā 1 046 960 *euro*, 2. kārtā – 365 685 *euro* un 3. kārtā – 255 478 *euro*), kas tiks precizētas pēc IIA un TP izstrādes, un pēc būvniecības iepirkuma rezultātiem. Pēc provizoriskiem aprēķiniem IIA veikšanai būs nepieciešami pašvaldības budžeta līdzekļi līdz 5 000 *euro,* un TP izstrādei līdz 26 640 *euro*. Plānots, ka Projekta apstiprināšanas gadījumā pašvaldībai būs iespējams saņemt ERAF finansējumu 85 % apmērā no projekta kopējo attiecināmo izmaksu summas, t.i., 1 417 905 *euro* (t.sk., 889 916 *euro* 1. kārtā, 310 832 *euro* 2. kārtā un 217 156 *euro* 3. kārtā), savukārt 15 %, t.i., 250 218 *euro* būs jāparedz pašvaldības budžetā (2025. gadā – 157 044 *euro* un 2026.gadā – 93 174 *euro*).

Projekta iecere atbilst Ādažu novada pašvaldības Attīstības programmas (2021-2027) vidējā termiņa prioritātēm:

* VTP7 “Uzņēmējdarbības vajadzībām pielāgota novada teritorija”, rīcības virzienam “RV7.1: Prioritāro industriālo, komerciālo un lauksaimniecības teritoriju noteikšana, pašvaldības līdzdarbība šo teritoriju attīstībā, daudzpusīgas uzņēmējdarbības attīstība” un uzdevumam “U7.1.1: Veidot kompleksas biznesa attīstības teritorijas un veicināt industriālo teritoriju nozīmīgākās infrastruktūras kompleksu attīstību”;
* VTP14 “Attīstīta sadarbība ar citām pašvaldībām, iestādēm un organizācijām”, rīcības virzienam “RV14.1: Sadarbības veicināšana ar citām pašvaldībām, iestādēm un organizācijām” un uzdevumam “U14.1.2: Īstenot sadarbību ar privātajiem investoriem, uzņēmējiem, privātpersonām”.

Attīstības programmas (2021-2027) Investīciju plānā ir iekļauta un paredzēta projektu īstenošana Jaunkūlu teritorijā - Ā7.1.1.1.2. Projektu īstenošana publiskās infrastruktūras attīstībai un pilnveidošanai industriālās teritorijās (“Jaunkūlas”).

Pamatojoties uz Pašvaldību likuma 4. panta pirmās daļas 2., 3. un 12. punktu, pašvaldības Projektu uzraudzības komisijas 08.04.2024. atzinumu, Attīstības komitejas 10.04.2024. atzinumu un Finanšu komitejas 17.04.2024. atzinumu, Ādažu novada pašvaldības dome

**NOLEMJ:**

1. Konceptuāli atbalstīt Ādažu novada pašvaldības projekta “Infrastruktūras uzlabošana uzņēmējdarbības attīstībai Ādažos” pieteikuma sagatavošanu un iesniegšanu projektu atlasei pasākuma “5.1.1.1. Infrastruktūra uzņēmējdarbības atbalstam”:
   1. 1. kārtas uzsaukumā - Projekta 1. kārtu, t.i., Jaunkūlu ielas pārbūvi no Rīgas ielas (600 m) un piegulošās teritorijas labiekārtojumu;
   2. 3. kārtas uzsaukumā - Projekta 2. un 3. kārtu, t.i., Jaunkūlu ielas pārbūvi līdz Plostnieku ielai (200 m), kā arī Veckūlu ceļa posma (150 m) pārbūvi un tām piegulošās teritorijas labiekārtojumu.
2. Pašvaldības Centrālās pārvaldes:
   1. Attīstības un projektu nodaļai līdz 31.12.2024. sagatavot nepieciešamos dokumentus projekta iesniegšanai, tai skaitā Izmaksu un ieguvumu analīzi un tehnisko projektu;
   2. Juridiskajai un iepirkumu nodaļai, sadarbībā ar Attīstības un projektu nodaļu, līdz 31.10.2024. sagatavot sadarbības līgumus ar komercuzņēmumiem, kuri gūs labumu no projekta ietvaros izbūvējamās infrastruktūras.
3. Lēmuma 2.1. apakšpunkta izpildei nepieciešamo finansējumu līdz 31 640 *euro* nodrošināt no 2024. gada budžeta tāmes līdzekļiem, kas asignēti projektam “Mobilitātes punkta infrastruktūras izveidošana Rīgas metropoles areālā – Carnikava”.
4. Pašvaldības Centrālās pārvaldes Finanšu nodaļai veikt nepieciešamos pašvaldības 2024. gada budžeta grozījumus lēmuma 3.punkta izpildei.
5. Precizēt informāciju par Attīstības programmas (2021-2027) Investīcijas plāna pasākumu “Ā7.1.1.1.2. Projektu īstenošana publiskās infrastruktūras attīstībai un pilnveidošanai industriālās teritorijās (“*Jaunkūlas*”)”:
   1. nosaukumu izteikt šādā redakcijā: “Ā7.1.1.1.2. Projektu īstenošana publiskās infrastruktūras attīstībai un pilnveidošanai industriālās teritorijās (*Projekts “Infrastruktūras uzlabošana uzņēmējdarbības attīstībai Ādažos*”)”;
   2. projekta plānoto darbības rezultātu rādītāju aprakstu izteikt šādā redakcijā: “Īstenots projekts “Infrastruktūras uzlabošana uzņēmējdarbības attīstībai Jaunkūlu ielā, Ādažos” publiskās infrastruktūras attīstībai un pilnveidošanai teritorijā “Jaunkūlas” SAM 5.1.1.1. pasākuma “Infrastruktūra uzņēmējdarbības atbalstam” ietvaros.””.
6. Pašvaldības domes priekšsēdētājai parakstīt 2.2. apakšpunktā noteiktos sadarbības līgumus un citus ar projekta īstenošanu saistītos dokumentus.
7. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU